b'\n_START_ARTICLE_\nRedinovi stolpi\n_START_SECTION_\nOzadje in konstrukcja\n_START_PARAGRAPH_\n\xc5\xa0panski vitez Martin de Redin je bil 17. avgusta 1657 izvoljen za velikega mojstra reda svetega Janeza. Marca 1658 je prispeval 6428 skudov  za gradnjo 13 novih stra\xc5\xbenih stolpov za krepitev obstoje\xc4\x8dega obalnega obrambnega sistema z Wignacourtovimi (Alof de Wignacourt, veliki mojster med 1601 in 1622)  in Lascarisovimi stolpi (Giovanni Paolo Lascaris, veliki mojster med 1636 in 1657)._NEWLINE_Oblikovanje novih stolpov je temeljilo na stolpu Sciuta, enem od Lascarisovih stolpov, ki so ga leta 1638 zgradili v Wied i\xc5\xbc-\xc5\xbburriequ.  Vsak stolp je imel kvadratno podno\xc5\xbeje z dvema nadstropjema in kupolo na strehi. Vhod je bil v zgornjem nadstropju in so ga dosegli po lestvi. Zgornja soba je bila uporabljena kot bivalni prostor za garnizon \xc5\xa1tirih mo\xc5\xa1kih, medtem ko je bila spodnja soba uporabljena za shranjevanje. Na strehi vsakega stolpa sta bila name\xc5\xa1\xc4\x8dena dva topa._NEWLINE_Vsak stolp je imel v svoji vidni liniji dva sosednja stolpa, tako da so signale lahko poslali z enega stolpa na drugega, da bi ohranili povezavo med Gozom in pristani\xc5\xa1\xc4\x8dem (Grand Harbour). Signali so bili dimni ali topovski podnevi ali ognjeni pono\xc4\x8di._NEWLINE_Gradnja prvega stolpa na G\xc4\xa7ajnu \xc4\xa6adidu v Selmunu se je za\xc4\x8dela marca 1658 in je bila v dveh mesecih kon\xc4\x8dana. V naslednjem letu je bilo zgrajenih 12 drugih stolpov, zadnji je bil dokon\xc4\x8dan do julija 1659._NEWLINE_Leta 1661, kmalu po Redinovi smrti, je bil zgrajen stolp Mgarr ix-Xini na otoku Gozo. Pravzaprav ni Redinov stolp, a ga v\xc4\x8dasih \xc5\xa1tejejo kot takega zaradi podobnosti v obliki. _NEWLINE_Redinovi stolpi so bili zadnji obalni stra\xc5\xbeni stolpi, ki so jih zgradili na Malti. Edini stolp, zgrajen po tem, je bil Isopu, ki je bil kon\xc4\x8dan leta 1667.\n_START_SECTION_\n18. stoletje\n_START_PARAGRAPH_\nOkrog leta 1715 so zaradi izbolj\xc5\xa1anja obrambe obale Malte nadgradili stolpa A\xc4\xa7rax in stolp svetega Julijana v obalno baterijo. Topovska plo\xc5\xa1\xc4\x8dad je bila zgrajena ob morski strani stolpa in so jo uporabljali kot bunker. Bateriji \xc5\xa1e vedno obstajata, \xc4\x8deprav sta v slabem stanju ali zelo spremenjeni. _NEWLINE_V 1740-ih so v tleh izkopali luknje, fugase, ki so \xc5\xa1e vedno v bli\xc5\xbeini Madlienskega stolpa in stolpa svetega Marka. V 1760-ih so bili v bli\xc5\xbeini nekaterih stolpov zgrajeni okopi, vendar so bili v za\xc4\x8detku 20. stoletja mnogi poru\xc5\xa1eni. Majhna baterija je bila zgrajena blizu Delimarskega stolpa leta 1793._NEWLINE_Redinovi stolpi niso imeli nobene vloge med francosko zasedbo Malte leta 1798, saj so bili \xc5\xbee zastareli. Julijanov stolp pa je bil vklju\xc4\x8den v poznej\xc5\xa1o malte\xc5\xa1ko vstajo, ko so ga zajeli malte\xc5\xa1ki uporniki.\n_START_SECTION_\nBritansko obdobje\n_START_PARAGRAPH_\nZgornje nadstropje stolpa G\xc4\xa7ajn \xc4\xa6adid se je zru\xc5\xa1ilo 12. oktobra 1856 med potresom, vendar so ru\xc5\xa1evine vidne \xc5\xa1e danes._NEWLINE_Ve\xc4\x8dina drugih stolpov je bila razgrajena v 19. stoletju. Edina izjema je bil Madlienski stolp, ki je bil spremenjen in ima podobno vlogo kot Martellski stolpi. Baterija je bila zgrajena okoli leta 1908 in je ostala v uporabi do druge svetovne vojne. _NEWLINE_V poznem 19. ali za\xc4\x8detku 20. stoletja so Britanci poru\xc5\xa1ili stolpe Beng\xc4\xa7isa, Delimara in \xc5\xbbonqor, da bi po\xc4\x8distili linijo ognja novih utrdb ali baterij.\n_START_SECTION_\nZa\xc5\xa1\xc4\x8dita in obnova\n_START_PARAGRAPH_\nDo konca 20. stoletja je bilo ohranjenih devet Redinovih stolpov. Ve\xc4\x8dina je bila nedotaknjena, a bolj razpadla. Stolp Triq il-Wiesg\xc4\xa7a in stolp \xc4\xa6amrija sta bila v zelo slabem stanju in sta bila v nevarnosti, da se bosta zru\xc5\xa1ila._NEWLINE_Prvo restavratorsko delo je izvedla malte\xc5\xa1ka organizacija Din l-Art \xc4\xa6elwa na stolpih G\xc4\xa7allis in svetega Marka med letoma 1995 in 1997. Med letoma 2000 in 2009 sta ministrstvo za Gozo in Wirt G\xc4\xa7awdex obnovila stolp M\xc4\xa1arr ix-Xini. Od leta 2008 je Fondazzjoni Wirt Artna obnovil stolp Triq il-Wiesg\xc4\xa7a in Madlienski stolp. Stolp \xc4\xa6amrija je obnovila Heritage Malta, zdaj pa je del arheolo\xc5\xa1kega parka \xc4\xa6a\xc4\xa1ar Qim in Mnajdra. Stolpa, ki sta bila obnovljena nedavno, sta stolp A\xc4\xa7rax in stolp Wardija._NEWLINE_Danes je Mgarr ix-Xini odprt za javnost nekaj nedeljskih dni, ki jih ozna\xc4\x8duje zastava na strehi, stolpa G\xc4\xa7allis in svetega Marka sta odprta po predhodni najavi in stolp svetega Julijana je odprt kot restavracija.\n_START_SECTION_\nZapu\xc5\xa1\xc4\x8dina\n_START_PARAGRAPH_\nZ leti je bilo zgrajenih ve\xc4\x8d objektov z na\xc4\x8drtom, podobnim ali navdihnjenim z Redinovimi stolpi. Eden takih je Torre dello Standardo v bli\xc5\xbeini glavnih vrat v Mdino in je del mestnih utrdb. Stolp je bil uporabljen za signalizacijo, komuniciranje z obalnimi stra\xc5\xbenimi stolpi. Zgrajen je bila leta 1725, je delo arhitekta Charlesa Fran\xc3\xa7oisa de Mondiona na mestu srednjeve\xc5\xa1kega stolpa Mastra (ki je imel isto vlogo), kot del projekta za obnovitev mesta po potresu na Siciliji 1693. Njegova zasnova je podobna Redinovim stolpom, vendar je konstrukcija bolj fina, poudarek je na dekorativnih elementih, kot so grbi.  Danes je stolp v dobrem stanju in se uporablja kot turisti\xc4\x8dnoinformacijski center._NEWLINE_Druga struktura, katere zasnova je bila podobna Redinovim stolpom, je stolp Falkun (malte\xc5\xa1ko Torri Falkun, Sokolji stolp) na posestvu Montekristo  v Hal Farru\xc4\xa1u pri Si\xc4\xa1\xc4\xa1iewiju. Ta stolp je bil skupaj z drugimi deli posestva  nezakonito zgrajen brez potrebnih dovoljenj . Morali bi ga poru\xc5\xa1iti novembra 2013, vendar so sodi\xc5\xa1\xc4\x8da ustavila ru\xc5\xa1enje. Na stolpu so popravili streho in zgradili \xc5\xa1e ve\xc4\x8d nezakonitih objektov. Stolp so za\xc4\x8deli ru\xc5\xa1iti aprila 2016.'